EFTA-Tilsynsmyndighedens henstilling

af 5. marts 2002

om et samordnet overvågningsprogram for 2002 for at sikre overholdelse af maksimalgrænseværdierne for pesticidrester i og på korn og visse andre vegetabilske produkter

(2002/C 216/06)

EFTA-TILSYNSMYNDIGHEDEN,

SOM HENVISER til aftalen om Det Europæiske Økonomiske Samarbejdsområde, særlig artikel 109 og protokol 1,

SOM HENVISER til aftalen mellem EFTA-staterne om oprettelse af en Tilsynsmyndighed og en Domstol, særlig artikel 5, stk. 2, litra b), og protokol 1,

SOM HENVISER til den retsakt, der er tilføjet til punkt 38 i kapitel XII i bilag II til EØS-aftalen (Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1)), med senere ændringer, særlig artikel 7, stk. 2, litra b),

SOM HENVISER til den retsakt, der er tilføjet til punkt 54 i kapitel XII i bilag II til EØS-aftalen (Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grønsager(2)), med senere ændringer, særlig artikel 4, stk. 2, litra b),

SOM HAR HØRT det EFTA-Levnedsmiddeludvalg, der bistår EFTA-Tilsynsmyndigheden, og

SOM TAGER FØLGENDE I BETRAGTNING:

(1) I henhold til artikel 7, stk. 2, litra b), i direktiv 86/362/EØF og artikel 4, stk. 2, litra b), i direktiv 90/642/EØF skal EFTA-Tilsynsmyndigheden hvert år inden den 31. december forelægge det EFTA-Levnedsmiddeludvalg, der bistår EFTA-Tilsynsmyndigheden, en henstilling om tilrettelæggelse af et samordnet overvågningsprogram for at sikre overholdelse af de maksimalgrænseværdier for pesticidrester, der er opført i bilag II til ovennævnte direktiver. Ifølge artikel 1, stk. 1, i Kommissionens forordning (EF) nr. 645/2000(3) kan sådanne henstillinger gælde for perioder på mellem et og fem år.

(2) EFTA-Tilsynsmyndigheden bør gradvis arbejde hen imod et system, der gør det muligt at anslå den faktiske eksponering for pesticider gennem føden som anført i artikel 7, stk. 3, andet afsnit, i direktiv 86/362/EØF og artikel 4, stk. 3, andet afsnit, i direktiv 90/642/EØF. For at gøre det lettere at undersøge, om det kan lade sig gøre at foretage sådanne skøn, bør der fremskaffes data for overvågning af pesticidrester i en række fødevarer, der udgør væsentlige bestanddele af kosten i Europa. På grundlag af de ressourcer, der er til rådighed i EFTA-staterne til overvågning af pesticidrester, kan EFTA-staterne kun analysere prøver af otte produkter hvert år i forbindelse med et koordineret overvågningsprogram. Brugen af pesticider ændrer sig inden for en rullende programperiode på fem år. Hvert pesticid bør således generelt overvåges i 20-30 fødevarer i en række 3-års cyklusser.

(3) EFTA-staterne bør indføre metoder til fortsat overvågning, da det gør det lettere at konstatere ændringer i pesticidernes forekomst.

(4) Restkoncentrationer af pesticiderne acephat, benomylgruppen, chlorpyriphos, iprodion og methamidophos bør overvåges i 2002, da dette vil gøre det muligt at undersøge, om det kan lade sig gøre at anvende disse pesticider til at anslå den faktiske eksponering gennem føden, eftersom disse forbindelser (identificeret som gruppe A i bilaget) allerede er blevet overvåget i perioden 1996-2001.

(5) Restkoncentrationer af pesticiderne diazinon, metalaxyl, methidathion, thiabendazol og triazophos bør overvåges i perioden 2002-2005, da dette vil gøre det muligt at undersøge, om det kan lade sig gøre at anvende disse pesticider til at anslå den faktiske eksponering gennem føden, eftersom disse forbindelser (identificeret som gruppe B i bilaget) allerede er blevet overvåget i perioden 1997-2001.

(6) Restkoncentrationer af pesticiderne chlorpyriphos-methyl, deltamethrin, endosulfan, imazalil, lambda-cyhalothrin, manebgruppen, mecarbam, permethrin, pirimiphos-methyl og vinclozolin bør overvåges i perioden 2002-2005, da dette vil gøre det muligt at undersøge, om det kan lade sig gøre at anvende disse pesticider til at anslå den faktiske eksponering gennem føden, eftersom disse forbindelser (identificeret som gruppe C i bilaget) allerede er blevet overvåget i perioden 1998-2001.

(7) Restkoncentrationer af pesticiderne azinphos-methyl, captan, chlorothalonil, dichlofluanid, dicofol, dimethoat, folpet, malathion, omethoat, oxydemeton-methyl, phorat, procymidon, propyzamid og azoxystrobin bør overvåges i perioden 2002-2005, da dette vil gøre det muligt at undersøge, om det kan lade sig gøre at anvende disse pesticider til at anslå den faktiske eksponering gennem føden, eftersom disse forbindelser (identificeret som gruppe D i bilaget) allerede er blevet overvåget i 2001.

(8) Restkoncentrationer af pesticiderne aldicarb, bromopropylat, cypermethrin, methiocarb, methomyl, parathion og tolylfluanid bør overvåges i perioden 2002-2005, da dette vil gøre det muligt at undersøge, om det kan lade sig gøre at anvende disse pesticider til at anslå den faktiske eksponering gennem føden, eftersom disse forbindelser (identificeret som gruppe E i bilaget) vil blive overvåget i 2002.

(9) Det er nødvendigt at anvende en systematisk statistisk metode til at fastsætte antallet af prøver, der skal tages i forbindelse med hver samordnet overvågningsforanstaltning. En sådan metode er beskrevet af Codex Alimentarius-kommissionen(4). På grundlag af en binomial sandsynlighedsfordeling kan det beregnes, at undersøgelse af 459 prøver giver 99 % sikkerhed for at opdage en prøve, der indeholder pesticidrester over detektionsgrænsen, hvis 1 % af de vegetabilske produkter indeholder restkoncentrationer over detektionsgrænsen. Der bør derfor tages mindst 459 prøver i Det Europæiske Økonomiske Samarbejdsområde som helhed. For EFTA-staterne henstilles det, at der - på grundlag af befolkningens størrelse og antallet af forbrugere - mindst tages 12 prøver pr. produkt om året.

(10) Eksperter fra EF-medlemsstaterne drøftede udkast til retningslinjer for kvalitetskontrolprocedurer for analyse af pesticidrester i Oeiras i Portugal den 15.-16. september 1997, og de blev drøftet og taget ad notam i undergruppen vedrørende pesticidrester under arbejdsgruppen vedrørende plantesundhed den 20.-21. november 1997. Der er enighed om, at udkastet til retningslinjer så vidt muligt bør gennemføres af EF-medlemsstaternes analyselaboratorier og revideres i lyset af erfaringen. Retningslinjerne blev igen drøftet og revideret af EF-medlemsstaternes eksperter i Athen, Grækenland, den 15.-17. november 1999. De reviderede retningslinjer er blevet forelagt Den Stående Komité for Plantesundhed og offentliggjort af Kommissionen(5).

(11) I henhold til artikel 7, stk. 2, litra a), i direktiv 86/362/EØF og artikel 4, stk. 2, litra a), i direktiv 90/642/EØF skal EFTA-staterne angive hvilke kriterier, de har lagt til grund for udarbejdelsen af de nationale overvågningsprogrammer, når de sender oplysninger til EFTA-Tilsynsmyndigheden om gennemførelsen i det foregående år. Det bør også oplyses, hvilke kriterier der er lagt til grund for fastsættelsen af antallet af prøver og analyser, hvilke indberetningsniveauer der anvendes, og efter hvilke kriterier de er fastsat. Der bør gives nærmere oplysninger om godkendelse af analyselaboratorier i henhold til direktiv 93/99/EØF af 29. oktober 1993 om supplerende bestemmelser vedrørende offentlig kontrol med levnedsmidler(6).

(12) Oplysninger om overvågningsprogrammernes resultater er yderst velegnede til elektronisk databehandling, -lagring og -transmission. EF-medlemsstaterne kan sende Kommissionen data på disketter med den ønskede formatering. EFTA-staterne kan anvende samme format og bør derfor kunne sende deres rapporter til EFTA-Tilsynsmyndigheden i standardformatet. Det er mest effektivt, hvis der udarbejdes retningslinjer for videreudvikling af et sådant standardformat,

HENSTILLER TIL EFTA-STATERNE:

1. at de udtager prøver og foretager analyser af de produkt/pesticidrestsammensætninger, der er anført i bilaget til denne henstilling, på grundlag af de 12 stikprøver af hvert produkt, som i det omfang det er muligt afspejler egne, EØS-landes og tredjelandes andel af det nationale marked; for mindst et pesticid, der eventuelt udgør en akut risiko, skal der for et af produkterne udføres en individuel analyse af emnerne i den sammensatte prøve: der bør udtages to prøver af et passende antal emner, fortrinsvis fra den samme producent; hvis der i den første sammensatte prøve påvises indhold af pesticidet, bør den anden prøve analyseres individuelt; i 2002 bør mindst en af følgende kombinationer undersøges: aldicarb/kartofler, aldicarb/bananer, oxydemeton-methyl/spinat, chlorpropham/kartofler og phosmet/pærer

2. at de senest den 31. august 2003 indberetter resultaterne for den del af den særlige foranstaltning, der er fordelt for 2002 i bilaget, med oplysning om, hvilke analysemetoder der er anvendt, og hvilke indberetningsniveauer der er fastsat, i henhold til kvalitetskontrolprocedurerne for analyse af pesticidrester. Rapporten bør udarbejdes i et format, herunder elektronisk format, som fastlagt i bilag II og III til EFTA-Tilsynsmyndighedens henstilling for 1999(7)

3. at de senest den 31. august 2002 sender EFTA-Tilsynsmyndigheden og de øvrige EFTA-stater alle de oplysninger, der kræves i artikel 7, stk. 3, i direktiv 86/362/EØF og artikel 4, stk. 3, i direktiv 90/642/EØF, om overvågningen i 2001 for i hvert fald ved stikprøvekontrol at sikre overholdelse af maksimalgrænseværdierne, herunder:

1) resultaterne af deres nationale programmer for pesticider, der står i bilag II til direktiv 86/362/EØF og direktiv 90/642/EØF, i forhold til harmoniserede værdier, og hvis der endnu ikke er fastsat nogen på EF-niveau, i forhold til de nationale værdier

2) oplysninger om deres laboratoriers kvalitetskontrolprocedurer og især oplysninger om aspekter ved retningslinjerne for kvalitetskontrolprocedurer for analyse af pesticidrester, som de ikke har kunnet anvende eller har haft vanskeligt ved at anvende

3) oplysninger om godkendelse af analyselaboratorierne i henhold til artikel 3 i direktiv 93/99/EØF (herunder godkendelsestype, godkendelsesorgan og kopi af godkendelsen)

4) oplysninger om de præstationsprøvninger og ringtest, laboratoriet har deltaget i

4. at de senest den 30. september 2002 tilsender EFTA-Tilsynsmyndigheden deres planlagte nationale program for overvågning af de maksimalgrænseværdier, der er fastsat ved direktiv 90/642/EØF og 86/362/EØF for 2003.

Denne henstilling er rettet til Island, Liechtenstein og Norge.

Udfærdiget i Bruxelles, den 5. marts 2002.

På EFTA-Tilsynsmyndighedens vegne

Bernd Hammermann

Medlem af kollegiet

Peter Dyrberg

Direktør

(1) EFT L 221 af 7.8.1986, s. 37.

(2) EFT L 350 af 14.12.1990, s. 71.

(3) EFT L 78 af 29.3.2000, s. 7.

(4) Codex Alimentarius, Pesticide Residues in Foodstuffs, Rom 1994, ISBN 92-5-203271-1, bind 2, s. 372.

(5) Dokument SANCO 3103/2000

(http://europa.eu.int/comm/food/fs/ph_ps/pest/index_en.htm).

(6) EFT L 290 af 24.11.1993, s. 14.

(7) EFT L 74 af 23.3.2000, bilag II (kvalitetskontrolprocedurer), s. 25, og bilag III (arbejdsdokument/indberetningsformat), s. 38.

BILAG

Pesticid/produkt-kombinationer, som skal overvåges i forbindelse med den særlige foranstaltning, der er nævnt i punkt 1 i henstillingen

>TABELPOSITION>